Иван Пейчев
Ти беше твърде…

chitanka.info

на Иван Башев

Ти беше твърде

млад,

за да умреш.

И все пак

тръгваше

и заедно със теб

вървеше пролетната,

вървеше есенната

смърт.

А ти беше толкова

безкрайно млад.

Не се събираха

в сърцето ти

ни пролетната,

нито лятната,

ни есенната

смърт.

В една случайна

привечер

в която нямаше

ни пролет,

нито лято,

нито есен

ти падна толкова

красив,

завинаги оставил

на света

една случайна

привечер

в която

липсва смърт.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.